CELEX: 32021R0540
Language: el
Date: 2021-03-26 00:00:00
Title: Εκτελεστικός κανονισμός (ΕΕ) 2021/540 της Επιτροπής της 26ης Μαρτίου 2021 για την τροποποίηση του εκτελεστικού κανονισμού (ΕΕ) αριθ. 809/2014 όσον αφορά ορισμένες υποχρεώσεις κοινοποίησης, επιτόπιους ελέγχους σχετικά με τις αιτήσεις ενίσχυσης για ζώα και τις αιτήσεις πληρωμής στο πλαίσιο μέτρων στήριξης για ζώα, καθώς και σχετικά με την υποβολή της ενιαίας αίτησης, των αιτήσεων ενίσχυσης ή των αιτήσεων πληρωμής

29.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 108/15
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/540 ΤΗΣ ΕΠΙΤΡΟΠΗΣ
         της 26ης Μαρτίου 2021
         για την τροποποίηση του εκτελεστικού κανονισμού (ΕΕ) αριθ. 809/2014 όσον αφορά ορισμένες υποχρεώσεις κοινοποίησης, επιτόπιους ελέγχους σχετικά με τις αιτήσεις ενίσχυσης για ζώα και τις αιτήσεις πληρωμής στο πλαίσιο μέτρων στήριξης για ζώα, καθώς και σχετικά με την υποβολή της ενιαίας αίτησης, των αιτήσεων ενίσχυσης ή των αιτήσεων πληρωμής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 62 παράγραφος 2 πρώτο εδάφιο στοιχεία α) και β) και το άρθρο 78 πρώτο εδάφιο στοιχεία β) και γ),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 9 παράγραφος 3 του εκτελεστικού κανονισμού (ΕΕ) αριθ. 809/2014 της Επιτροπής (2), τα κράτη μέλη υποβάλλουν στην Επιτροπή, έως τις 15 Ιουλίου κάθε έτους, έκθεση κοινοποίησης των μέτρων που έλαβαν για τη διαχείριση και τον έλεγχο της προαιρετικής συνδεδεμένης στήριξης όσον αφορά το προηγούμενο ημερολογιακό έτος. Η πείρα έχει δείξει ότι η υφιστάμενη απαίτηση ετήσιας κοινοποίησης των εν λόγω μέτρων έχει καταστεί άνευ αντικειμένου στο ισχύον ολοκληρωμένο σύστημα διαχείρισης και ελέγχου. Για λόγους απλούστευσης, η απαίτηση αυτή θα πρέπει να διαγραφεί.
                  
               
                     (2)
                  
                  
                     Όταν διενεργούνται έλεγχοι μέσω παρακολούθησης, σύμφωνα με το άρθρο 40α του εκτελεστικού κανονισμού (ΕΕ) αριθ. 809/2014, τα κράτη μέλη λαμβάνουν πληροφορίες που ενδέχεται να υποδεικνύουν πιθανές περιπτώσεις μη συμμόρφωσης και για τα καθεστώτα ενίσχυσης και τα μέτρα στήριξης που υπόκεινται σε κλασικούς επιτόπιους ελέγχους. Οι πληροφορίες αυτές θα πρέπει να χρησιμοποιούνται για την προώθηση της συμμόρφωσης και τη βελτίωση της ακρίβειας των δεδομένων στο σύστημα διαχείρισης και ελέγχου. Επιπλέον, οι δικαιούχοι θα πρέπει να έχουν τη δυνατότητα να τροποποιούν την ενιαία αίτησή τους, την αίτηση ενίσχυσης ή την αίτηση πληρωμής προκειμένου να διορθώνονται οι ανακρίβειες και να αποφεύγονται οι κυρώσεις. Για λόγους απλοποίησης και αυξημένης διασφάλισης, η δυνατότητα αυτή θα πρέπει να αντικατοπτρίζεται στο άρθρο 11 παράγραφος 4 του εκτελεστικού κανονισμού (ΕΕ) αριθ. 809/2014.
                  
               
                     (3)
                  
                  
                     Η πείρα έχει δείξει ότι θα πρέπει να δοθεί μεγαλύτερη ευελιξία στα κράτη μέλη όσον αφορά τον καθορισμό των καταληκτικών ημερομηνιών για την υποβολή της ενιαίας αίτησης, των αιτήσεων ενίσχυσης ή των αιτήσεων πληρωμής που αναφέρονται στο άρθρο 13 παράγραφος 1 του εκτελεστικού κανονισμού (ΕΕ) αριθ. 809/2014, προκειμένου να λαμβάνονται καλύτερα υπόψη οι ειδικές περιστάσεις τους και ιδίως οι μεταβαλλόμενες κλιματικές και καιρικές συνθήκες. Η προσέγγιση αυτή θα πρέπει επίσης να ισχύει για τις ημερομηνίες υποβολής των τροποποιήσεων που αναφέρονται στο άρθρο 15 παράγραφος 2 του εν λόγω κανονισμού.
                  
               
                     (4)
                  
                  
                     Όταν ένα κράτος μέλος εφαρμόζει το σύστημα χωρίς υποβολή αιτήσεων, οι δικαιούχοι θα πρέπει να ενημερώνονται ότι οι περιπτώσεις μη συμμόρφωσης όσον αφορά την αναγνώριση και καταγραφή όλων των δυνητικά επιλέξιμων ζώων στο σύστημα αναγνώρισης και καταγραφής βοοειδών και αιγοπροβάτων θα πρέπει να λαμβάνονται υπόψη για τον υπολογισμό της στήριξης και την επιβολή διοικητικών κυρώσεων. Ωστόσο, οι περιπτώσεις μη συμμόρφωσης θα πρέπει να αξιολογούνται με βάση τους ειδικούς κανόνες που ορίζονται στο άρθρο 30 παράγραφος 4 του κατ’ εξουσιοδότηση κανονισμού (ΕΕ) αριθ. 640/2014 της Επιτροπής (3), και σύμφωνα με το άρθρο 31 του εν λόγω κανονισμού για την επιβολή διοικητικών κυρώσεων.
                  
               
                     (5)
                  
                  
                     Λαμβανομένου υπόψη του ότι οι έλεγχοι παρακολούθησης που απαιτούνται βάσει του άρθρου 33α παράγραφος 1 του εκτελεστικού κανονισμού (ΕΕ) αριθ. 809/2014 μπορεί να αφορούν πολύ μικρά ποσά, προκαλώντας δυσανάλογη διοικητική επιβάρυνση, τα κράτη μέλη θα πρέπει να έχουν τη δυνατότητα να περιορίζουν τον πληθυσμό των γεωργών που θα υπόκεινται στους εν λόγω ελέγχους παρακολούθησης. Για τον σκοπό αυτό, θα πρέπει να χρησιμοποιείται το κατώτατο όριο για τη μη συνέχιση της διαδικασίας ανάκτησης που προβλέπεται στο άρθρο 54 παράγραφος 3 πρώτο εδάφιο στοιχείο α) του κανονισμού (ΕΕ) αριθ. 1306/2013, ως διαφανής δείκτης αναφοράς που δεν εισάγει διακρίσεις.
                  
               
                     (6)
                  
                  
                     Η πείρα έχει δείξει ότι η σταδιακή εισαγωγή των ελέγχων μέσω παρακολούθησης που διενεργούνται σύμφωνα με το άρθρο 40α του εκτελεστικού κανονισμού (ΕΕ) αριθ. 809/2014 μπορεί να διαρκέσει περισσότερο από δύο έτη, ανάλογα με το μέγεθος της σχετικής περιοχής ή την πολυπλοκότητα της διαδικασίας. Ως εκ τούτου, θα πρέπει να δοθεί στα κράτη μέλη περισσότερος χρόνος για να προχωρήσουν σταδιακά στην εφαρμογή των εν λόγω ελέγχων στο σύνολο της επικράτειάς τους.
                  
               
                     (7)
                  
                  
                     Για να βοηθηθούν τα κράτη μέλη στην καλύτερη προετοιμασία των αποφάσεών τους σχετικά με την εφαρμογή των ελέγχων μέσω παρακολούθησης, απαιτείται πρόσθετος χρόνος για την προετοιμασία των σχετικών κοινοποιήσεων. Ως εκ τούτου, η προθεσμία για την υποβολή των εν λόγω κοινοποιήσεων θα πρέπει να παραταθεί, τόσο όσον αφορά τους ελέγχους σχετικά με τους όρους επιλεξιμότητας όσο και την πολλαπλή συμμόρφωση.
                  
               
                     (8)
                  
                  
                     Για να είναι αποτελεσματικοί οι επιτόπιοι έλεγχοι όσον αφορά τα καθεστώτα που αφορούν τα ζώα, είναι αναγκαίο να διασφαλιστεί ότι, όταν ένα κράτος μέλος δεν εφαρμόζει περίοδο υποχρεωτικής κατοχής ή όταν η περίοδος υποχρεωτικής κατοχής δεν μπορεί να καθοριστεί εκ των προτέρων ή όταν η περίοδος υποχρεωτικής κατοχής αρχίζει πριν από την υποβολή αίτησης ενίσχυσης ή πληρωμής, οι εν λόγω έλεγχοι διενεργούνται κατά την περίοδο κατά την οποία τα ζώα είναι επιλέξιμα για ενίσχυση ή στήριξη. Επιπλέον, θα πρέπει να διευκρινιστεί στο άρθρο 42 παράγραφος 1 του εκτελεστικού κανονισμού (ΕΕ) αριθ. 809/2014 ότι η υποχρέωση αυτή ισχύει και για τους επιτόπιους ελέγχους που διενεργούνται ως αποτέλεσμα της αύξησης του ποσοστού ελέγχων, όπως ορίζεται στο άρθρο 35 του εν λόγω κανονισμού, κατά περίπτωση.
                  
               
                     (9)
                  
                  
                     Επομένως, ο εκτελεστικός κανονισμός (ΕΕ) αριθ. 809/2014 θα πρέπει να τροποποιηθεί αναλόγως.
                  
               
                     (10)
                  
                  
                     Για να εξασφαλιστεί η μέγιστη αποτελεσματικότητα των κανόνων που προβλέπονται στον παρόντα κανονισμό, θα πρέπει να εφαρμόζεται σε σχέση με τις αιτήσεις ενίσχυσης, τις αιτήσεις στήριξης και τις αιτήσεις πληρωμής οι οποίες αφορούν έτη υποβολής αιτήσεων ή περιόδους πριμοδότησης που αρχίζουν την 1η Ιανουαρίου 2021.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων και της επιτροπής αγροτικής ανάπτυξης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) αριθ. 809/2014 τροποποιείται ως εξής:
            
                        1)
                     
                     
                        στο άρθρο 9, η παράγραφος 3 διαγράφεται·
                     
                  
                        2)
                     
                     
                        στο πρώτο εδάφιο του άρθρου 11 παράγραφος 4 η δεύτερη και η τρίτη πρόταση αντικαθίστανται ως εξής:
                        «Τα αποτελέσματα κοινοποιούνται εγκαίρως στους δικαιούχους για να τους βοηθήσουν να εκπληρώσουν τα κριτήρια επιλεξιμότητας, τις δεσμεύσεις και άλλες υποχρεώσεις. Τα κράτη μέλη μπορούν να χρησιμοποιούν τα προσωρινά αποτελέσματα σε επίπεδο αγροτεμαχίου που αναφέρονται στο άρθρο 40α παράγραφος 1 πρώτο εδάφιο στοιχείο δ) ως πληροφορίες σχετικές με τους προκαταρκτικούς ελέγχους για τα καθεστώτα ενίσχυσης και τα μέτρα στήριξης τα οποία δεν υπόκεινται σε ελέγχους μέσω παρακολούθησης. Όταν ένα κράτος μέλος αποφασίσει να το πράξει, το άρθρο 40α παράγραφος 4 δεν εφαρμόζεται όσον αφορά τις πληροφορίες που κοινοποιούνται στους δικαιούχους στο πλαίσιο προκαταρκτικών ελέγχων.»·
                     
                  
                        3)
                     
                     
                        στο πρώτο εδάφιο του άρθρου 13 παράγραφος 1 η δεύτερη και η τρίτη πρόταση διαγράφονται·
                     
                  
                        4)
                     
                     
                        στο άρθρο 15, η παράγραφος 2 τροποποιείται ως εξής:
                        
                                    α)
                                 
                                 
                                    το πρώτο εδάφιο αντικαθίσταται από το ακόλουθο κείμενο:
                                    «Οι τροποποιήσεις που γίνονται σύμφωνα με την παράγραφο 1 κοινοποιούνται στην αρμόδια αρχή έως την τελική ημερομηνία που ορίζει το κράτος μέλος.»·
                                 
                              
                                    β)
                                 
                                 
                                    στο δεύτερο εδάφιο, η πρώτη πρόταση διαγράφεται·
                                 
                              
                  
                        5)
                     
                     
                        στο άρθρο 21 παράγραφος 4 τρίτο εδάφιο, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    ο δικαιούχος γνωρίζει ότι τα δυνητικά επιλέξιμα ζώα για τα οποία διαπιστώνεται εσφαλμένη αναγνώριση ή καταγραφή στο σύστημα αναγνώρισης και καταγραφής ζώων θεωρούνται ζώα για τα οποία δεν διαπιστώνεται συμμόρφωση σύμφωνα με το άρθρο 31 του κατ’ εξουσιοδότηση κανονισμού (ΕΕ) αριθ. 640/2014, εκτός εάν καλύπτονται από ειδικούς κανόνες που ορίζονται στο άρθρο 30 παράγραφος 4 του εν λόγω κανονισμού.»·
                                 
                              
                  
                        6)
                     
                     
                        στο άρθρο 33α παράγραφος 1, προστίθεται το ακόλουθο εδάφιο:
                        «Τα κράτη μέλη μπορούν να αποφασίσουν να αποκλείσουν από τους εν λόγω επιτόπιους ελέγχους παρακολούθησης δικαιούχους των οποίων η μειωμένη διοικητική κύρωση θα αντιστοιχούσε στα ποσά για τα οποία τα κράτη μέλη μπορούν να αποφασίσουν να μην συνεχίσουν τη διαδικασία ανάκτησης σύμφωνα με το άρθρο 54 παράγραφος 3 πρώτο εδάφιο στοιχείο α) του κανονισμού (ΕΕ) αριθ. 1306/2013.»·
                     
                  
                        7)
                     
                     
                        στο άρθρο 40α παράγραφος 3, το δεύτερο εδάφιο αντικαθίσταται από το ακόλουθο κείμενο:
                        «Η αρμόδια αρχή μπορεί να αποφασίσει να εφαρμόσει ελέγχους μέσω παρακολούθησης στους δικαιούχους καθεστώτος ενίσχυσης ή μέτρου στήριξης σε περιοχές που επιλέγονται βάσει αντικειμενικών και αμερόληπτων κριτηρίων. Η αρμόδια αρχή επεκτείνει ουσιαστικά τις εν λόγω περιοχές ανά συνεχόμενο έτος.»·
                     
                  
                        8)
                     
                     
                        το άρθρο 40β αντικαθίσταται από το ακόλουθο κείμενο:
                        
                           «Άρθρο 40β
                           Κοινοποιήσεις
                           Τα κράτη μέλη κοινοποιούν στην Επιτροπή, έως την 1η Φεβρουαρίου κάθε ημερολογιακού έτους, την απόφασή τους να επιλέξουν τη διενέργεια ελέγχων μέσω παρακολούθησης κατά το εν λόγω ημερολογιακό έτος και αναφέρουν όλα τα καθεστώτα ή τα μέτρα ή τους τύπους ενεργειών και όλες τις εκτάσεις που υπόκεινται σε ελέγχους μέσω παρακολούθησης.
                           Η Επιτροπή παρέχει, έως την 1η Νοεμβρίου κάθε ημερολογιακού έτους, ένα υπόδειγμα για την υποβολή κοινοποιήσεων, στο οποίο περιγράφονται αναλυτικά τα στοιχεία που πρέπει να περιλαμβάνουν οι εν λόγω κοινοποιήσεις.»·
                        
                     
                  
                        9)
                     
                     
                        στο άρθρο 42 παράγραφος 1, το δεύτερο εδάφιο αντικαθίσταται από το ακόλουθο κείμενο:
                        «Όταν το κράτος μέλος καθορίσει περίοδο σύμφωνα με το άρθρο 21 παράγραφος 1 στοιχείο δ), τουλάχιστον το 50 % του ελάχιστου ποσοστού επιτόπιων ελέγχων που προβλέπονται στα άρθρα 32, 33 και 35, αντίστοιχα, κατανέμεται κατά τη διάρκεια της εν λόγω περιόδου για το αντίστοιχο καθεστώς ενίσχυσης για ζώα ή μέτρο στήριξης που αφορά ζώα. Ωστόσο, εάν δεν εφαρμόζεται περίοδος υποχρεωτικής κατοχής, εάν η περίοδος υποχρεωτικής κατοχής δεν μπορεί να καθοριστεί εκ των προτέρων ή εάν η περίοδος υποχρεωτικής κατοχής αρχίζει πριν από την υποβολή αίτησης ενίσχυσης ή πληρωμής, όλοι οι επιτόπιοι έλεγχοι που αναφέρονται στα άρθρα 32, 33 και 35 κατανέμονται σε όλη την περίοδο κατά την οποία ένα ζώο ενδέχεται να πληροί τις προϋποθέσεις της ενίσχυσης ή στήριξης.»·
                     
                  
                        10)
                     
                     
                        το άρθρο 70β αντικαθίσταται από το ακόλουθο κείμενο:
                        
                           «Άρθρο 70β
                           Κοινοποιήσεις
                           Τα κράτη μέλη κοινοποιούν στην Επιτροπή, έως την 1η Φεβρουαρίου του ημερολογιακού έτους κατά το οποίο αρχίζουν να διενεργούν ελέγχους μέσω παρακολούθησης, την απόφασή τους να επιλέξουν τη διενέργεια ελέγχων μέσω παρακολούθησης σύμφωνα με το άρθρο 70α.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται σε σχέση με τις αιτήσεις ενίσχυσης, τις αιτήσεις στήριξης και τις αιτήσεις πληρωμής οι οποίες υποβάλλονται για τα έτη υποβολής αιτήσεων ή τις περιόδους πριμοδότησης που αρχίζουν από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Μαρτίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 549.
         
            (2)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).
         
            (3)  Κατ’ εξουσιοδότηση κανονισμός (ΕΕ) αριθ. 640/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ L 181 της 20.6.2014, σ. 48).